CELEX: 62010CN0614
Language: bg
Date: 2010-12-22 00:00:00
Title: Дело C-614/10: Иск, предявен на 22 декември 2010 г. — Европейска комисия/Република Австрия

5.3.2011   
            
            
               BG
            
            
               Официален вестник на Европейския съюз
            
            
               C 72/13
            
         Иск, предявен на 22 декември 2010 г. — Европейска комисия/Република Австрия
   (Дело C-614/10)
   2011/C 72/22
   Език на производството: немски
   
      Страни
   
   
      Ищец: Европейска комисия (представители: B. Martenczuk и B.-R. Killmann)
   
      Ответник: Република Австрия
   
      Искания
   
   Европейската комисия иска:
   
               —
            
            
               да се установи, че Република Австрия не изпълнява задълженията си по член 28, параграф 1, втора алинея от Директива 95/46/ЕО, тъй като понастоящем в Австрия правният статут на Комисията за защита на личните данни, създадена като надзорен орган за защита на личните данни, не отговаря на изискването за пълна независимост,
            
         
               —
            
            
               Република Австрия да бъде осъдена да заплати съдебните разноски.
            
         
      Правни основания и основни доводи
   
   Комисията поддържа, че в Австрия не е гарантирана независимостта на Комисията за защита на личните данни като надзорен орган за спазването на разпоредбите в областта на защитата на личните данни.
   Комисията посочва, че в организационно отношение Комисията за защита на личните данни е тясно свързана с федералното канцлерство (правителството). Канцлерството упражнява йерархичен контрол спрямо служителите на Комисията за защита на личните данни и отговаря за материалното им осигуряване. Освен това ръководството на Комисията за защита на личните данни е възложено на служител на федералното канцлерство, който в рамките на тази дейност е длъжен да изпълнява указанията на началника си и му е йерархично подчинен. Това положение води до явен конфликт на лоялност и явен конфликт на интереси.
   Комисията посочва, че федералният канцлер, чиято дейност, както и тази на други държавни органи, подлежи на контрол от страна на Комисията за защита на личните данни, всъщност разполага с широки правомощия да упражнява надзор върху работата на комисията и да изисква от нея информация. По този начин федералният канцлер може по всяко време и без конкретен повод да се информира по всички въпроси от работата на Комисията за защита на личните данни. Ето защо според Комисията е налице опасност тези правомощия да се използват с политически цели.